b"\n_START_ARTICLE_\nD'igual a igual\n_START_PARAGRAPH_\nLes xarxes d'igual a igual (peer to peer o P2P en angl\xc3\xa8s), s\xc3\xb3n un sistema de comunicaci\xc3\xb3 per Internet que no t\xc3\xa9 clients ni servidors fixos, sin\xc3\xb3 una s\xc3\xa8rie de nodes que es comporten alhora com a clients i com a servidors dels altres nodes de la xarxa, en el qual les dades o les metadades es transfereixen a trav\xc3\xa9s d'una xarxa din\xc3\xa0mica. Aquesta tecnologia permet l'intercanvi de fitxers en xarxa sense que calgui un servidor central que redistribueixi les dades. _NEWLINE_Aquest model contrasta amb el model client-servidor: qualsevol node pot iniciar o completar una transacci\xc3\xb3 compatible, convertint doncs els PCs en elements actius que permeten als usuaris intercanviar informaci\xc3\xb3 i/o agrupar capacitat de processament, fent-ho a m\xc3\xa9s al marge de la World Wide Web i sense necessitar un servidor centralitzat._NEWLINE_Els arxius poden ser compartits de forma legal o il\xc2\xb7legal, en relaci\xc3\xb3 a la pirateria inform\xc3\xa0tica, si es distribueixen arxius amb drets d'autor sense pagar-ne el preu corresponent.  Un dels sistemes m\xc3\xa9s populars \xc3\xa9s el protocol BitTorrent \xc3\xa0mpliament utilitzat en la distribuci\xc3\xb3 de programari.\n_START_SECTION_\nFuncionament\n_START_PARAGRAPH_\nS'utilitza fonamentalment per compartir arxius per internet: textos, arxius audiovisuals, imatges i d'altres recursos inform\xc3\xa0tics de tota mena, els quals es distribueixen la c\xc3\xa0rrega de forma apropiada entre els nodes. Aix\xc3\xb2 permet la distribuci\xc3\xb3 massiva de fitxers, en perfecta escalabilitat, sense necessitat d'un servidor central. Per a aix\xc3\xb2 els destinataris finals s\xc3\xb3n alhora nodes que col\xc2\xb7laboren en els metamissatges de la xarxa i reenvien les dades que reben a altres interessats. _NEWLINE_Com que la majoria de PCs no tenen una IP fixa, no poden connectar-se entre si perqu\xc3\xa8 no coneixen la IP que han d'utilitzar. La soluci\xc3\xb3 habitual \xc3\xa9s realitzar una connexi\xc3\xb3 a un servidor (o servidors) amb una adre\xc3\xa7a coneguda, que s'encarrega de mantenir la relaci\xc3\xb3 d'adreces IP dels clients de la xarxa, dels altres servidors i normalment d'informaci\xc3\xb3 addicional, com un \xc3\xadndex de la informaci\xc3\xb3 de qu\xc3\xa8 disposen els clients. Despr\xc3\xa9s d'aix\xc3\xb2, els clients ja tenen una informaci\xc3\xb3 sobre la resta de la xarxa i poden intercanviar informaci\xc3\xb3 entre ells, ja sense la intervenci\xc3\xb3 dels servidors. _NEWLINE_Per resoldre el problema de connexi\xc3\xb3 quan els nodes no tenen direcci\xc3\xb3 p\xc3\xbablica, aquests es connecten a trav\xc3\xa9s d'un altre node que funciona com proxy de la connexi\xc3\xb3: els dos nodes es connecten al proxy i aquest envia la informaci\xc3\xb3 que arriba de l'un a l'altre. Qualsevol node amb una adre\xc3\xa7a IP p\xc3\xbablica pot ser escollida com a proxy d'una connexi\xc3\xb3 entre dos nodes.\n_START_SECTION_\nHist\xc3\xb2ria\n_START_PARAGRAPH_\nLa idea de compartici\xc3\xb3 d'arxius d'igual a igual va comen\xc3\xa7ar a la d\xc3\xa8cada e 1960 quan es va crear la xarxa ARPANET (antecessor d'Internet). ARPANET fou creat per compartir arxius entre centres d'investigaci\xc3\xb3 dels Estats Units d'Am\xc3\xa8rica i cada node de la xarxa tenia la mateixa import\xc3\xa0ncia. _NEWLINE_Les primeres xarxes P2P que sorgiren van ser les h\xc3\xadbrides o centralitzades, utilitzant servidors per a l'obtenci\xc3\xb3 de metadades (informaci\xc3\xb3 que indexa les dades o els recursos interns a la xarxa). Les principals funcions que s'implementaven en el servidor centralitzat d'una xarxa de compartici\xc3\xb3 de fitxers eren totes les necess\xc3\xa0ries per posar en contacte el node buscador i el posse\xc3\xafdor. Per tant, el servidor contemplava la identificaci\xc3\xb3 dels nodes, la recerca dels diversos nodes que ofereixen el fitxer desitjat, la ponderaci\xc3\xb3 d'aquestes resolucions i definitivament l'entrega de les opcions detectades. Finalment, l'esquema P2P sols es mant\xc3\xa9 en l'\xc3\xbaltim proc\xc3\xa9s, el de transfer\xc3\xa8ncia de fitxers. _NEWLINE_Tot i aix\xc3\xad, els sistemes centralitzats de compartici\xc3\xb3 de fitxers van assolir un \xc3\xa8xit massiu a la fi del segle\xc2\xa0xx gr\xc3\xa0cies a lloc web de Napster ideat per Shawn Fanning. Aquest va ser el primer sistema de distribuci\xc3\xb3 d'arxius que permetia als seus usuaris compartir les seves col\xc2\xb7leccions de fitxers mp3 f\xc3\xa0cilment. Aquest fet port\xc3\xa0 Napster als jutjats, ja que diferents discogr\xc3\xa0fiques veien perillar el seu negoci. Tot aix\xc3\xb2 va comportar un increment de la popularitat de la xarxa fins a assolir un m\xc3\xa0xim de 13,6 milions d'usuaris a l'inicis de l'any 2001. _NEWLINE_Aproximadament al cap d'un any del naixement de Napster, es va presentar la xarxa eDonkey2000 (ed2k) que superava en molts aspectes la seva predecessora. El fet de ser concebuda com a xarxa de compartici\xc3\xb3 de qualsevol tipus d'arxius sense limitar-se a fitxers mp3, va fer que nasqu\xc3\xa9s amb caracter\xc3\xadstiques m\xc3\xa9s evolucionades com el suport a la desc\xc3\xa0rrega simult\xc3\xa0nia de diferents porcions d'un sol arxiu provinents de diversos clients. D'aquesta manera s'explotava l'amplada de banda de tots els clients sense limitar-se a un sol peer. Altres millores provenien de la utilitzaci\xc3\xb3 de funcions resum per identificar arxius o de la recerca interna entre servidors, per localitzar fitxers en clients llunyans. Al cap de cinc anys del naixement d'aquesta xarxa l'empresa que distribu\xc3\xafa el client eDonkey va arribar a un acord amb l'associaci\xc3\xb3 de la defensa dels interessos de la discografia americana, la Recording Industry Association of America (RIAA), per causes similars a la fi de Napster. Aquest acord va suposar la fi d'aquest client i de l'empresa. Tot i aix\xc3\xad, la xarxa que s'havia desenvolupat havia crescut de forma impressionant i va continuar operativa a trav\xc3\xa9s de clients creats en iniciatives personals com el fam\xc3\xb3s eMule o projectes codi obert com aMule._NEWLINE_Arran dels diversos problemes judicials i d'altres mancances que presentaven aquestes xarxes, va sorgir la necessitat de crear un Macaco (el servidor central) i aix\xc3\xad crear una xarxa m\xc3\xa9s robusta i a la vegada, m\xc3\xa9s dif\xc3\xadcil de litigar judicialment. D'aquesta forma es va iniciar la recerca per a crear les xarxes P2P pures o completament descentralitzades, que tenen com a m\xc3\xa0xim exponent els sistemes Gnutella i Freenet. Aquestes xarxes funcionen per inundaci\xc3\xb3, i.e. eliminen la necessitat d'un servidor centralitzat a base d'enviar missatges en mode broadcast. Aquest fet les fa clarament poc escalables, ja que diversos estudis demostren que nom\xc3\xa9s el 12% del tr\xc3\xa0fic relacionat amb la recerca de nodes genera respostes rellevants i per tant el 88% restant \xc3\xa9s tr\xc3\xa0fic in\xc3\xbatil._NEWLINE_Actualment s'est\xc3\xa0 treballant per eliminar aquest inconvenient amb les xarxes P2P de tercera generaci\xc3\xb3, les xarxes estructurades (structured peer-to-peer overlays), com \xc3\xa9s el cas de CAN, Chord, Pastry, Tapestry i que neixen amb la intenci\xc3\xb3 de proporcionar un substrat per a aplicacions d'alta disponibilitat i escalabilitat, i a la vegada complir el paradigma del P2P (oferir un sistema capa\xc3\xa7 de funcionar d'una forma completament aut\xc3\xb2noma sense requerir una entitat centralitzada). La majoria d'aquestes plataformes no s'han dissenyat espec\xc3\xadficament per a una aplicaci\xc3\xb3, sin\xc3\xb3 que han sigut dissenyats com a un substrat per implementar-hi diversos serveis descentralitzats, tal com pot ser l'emmagatzemament en xarxa, distribuci\xc3\xb3 de continguts o web-caching. A difer\xc3\xa8ncia de les xarxes precedents, les P2P estructurades han estat i s\xc3\xb3n objecte d'una an\xc3\xa0lisi m\xc3\xa9s extensa i d'un disseny m\xc3\xa9s acurat per a complir uns m\xc3\xadnims requisits d'efici\xc3\xa8ncia, repartiment de c\xc3\xa0rrega, escalabilitat i toler\xc3\xa0ncia a fallades. Aquestes configuracions permeten localitzar un element en un nombre limitat de salts, requerint que cada node mantingui una taula d'encaminament amb un cert nombre d'entrades. Aquestes taules d'encaminament es basen en sistemes DHT. Ens aquests moments s'estan dissenyant protocols anomenats One Hop, que s\xc3\xb3n capa\xc3\xa7os de localitzar el recurs desitjat utilitzant un sol salt dins la xarxa i sense necessitat de cap control centralitzat.\n_START_SECTION_\nControv\xc3\xa8rsia legal\n_START_PARAGRAPH_\nA trav\xc3\xa9s de xarxes P2P \xc3\xa9s possible descarregar arxius protegits per drets d'autor i aix\xc3\xb2 ha provocat diverses den\xc3\xbancies i controv\xc3\xa8rsies legals contra les companyies responsables del programari._NEWLINE_Cal destacar que la tecnologia en si no \xc3\xa9s il\xc2\xb7legal, ja que promou una comunicaci\xc3\xb3 horitzontal, permetent publicar continguts de forma econ\xc3\xb2mica, tot evitant intermediaris. En efecte, gran part dels arxius compartits en aquestes xarxes s\xc3\xb3n fitxers de m\xc3\xbasica i v\xc3\xaddeo; hi ha molts interessos en joc i \xc3\xa9s per aix\xc3\xb2 que a les xarxes P2P es troben involucrades en problemes legals, t\xc3\xa8cnics i econ\xc3\xb2mics, tot i que ja compten amb milions d'usuaris. _NEWLINE_Per evitar ser perseguits per la llei, alguns programes com Aimster (combina missatgeria i intercanvi de fitxers) o IMesh (d'origen israeli\xc3\xa0), es recolzen en el precepte dels l\xc3\xadmits sobre la c\xc3\xb2pia privada i el fair use. Permetent nom\xc3\xa9s l'intercanvi de fitxers entre els buddies (amics) d'un usuari, se situen en aquell l\xc3\xadmit borr\xc3\xb3s en el qual la llei no est\xc3\xa0 molt clara. _NEWLINE_Aimster, a m\xc3\xa9s a m\xc3\xa9s, presenta una paradoxa aparentment irresoluble: tot el que passa al seu voltant est\xc3\xa0 xifrat. Les discogr\xc3\xa0fiques no poden saber si els usuaris intercanvien fitxers de m\xc3\xbasica o simplement fotos de l'\xc3\xbaltim viatge. Provar de saber-ho suposaria trencar el xifrat, violant la Digital Millenium Copyright Act, la mateixa llei que va fer que Napster tanqu\xc3\xa9s.(xin\xc3\xa8s)_NEWLINE_Altres programes, com Freenet o Gnutella, permeten l'intercanvi entre un nombre il\xc2\xb7limitat d'usuaris, per\xc3\xb2 pel fet de no necessitar un servidor central s\xc3\xb3n molt dif\xc3\xadcils de controlar. _NEWLINE_S'ha de tenir en compte que tamb\xc3\xa9 s'intercanvia gran quantitat d'informaci\xc3\xb3 que no est\xc3\xa0 subjecta a drets d'autor, com per exemple distribucions Linux sota la llic\xc3\xa8ncia GPL, i que existeixen aplicacions espec\xc3\xadfiques de xarxes P2P directament orientades a aquest tipus de material, com Skype (videoconfer\xc3\xa8ncia) o Hello, de Picasa (\xc3\xa0lbums de fotos personals)."